
[bookmark: TextBodyBegin]Европейският парламент,
–	като взе предвид член 136, параграфи 2 и 4 от своя Правилник за дейността,
А.	като има предвид, че Африка и Европа са съседни континенти, чието бъдеще е тясно свързано; като има предвид, че ЕС следва да се стреми да бъде водещ партньор на Африка в областта на търговията, инвестициите, помощта за развитие, хуманитарната помощ, мира и сигурността, енергетиката и цифровата трансформация; като има предвид, че африканските държави заедно представляват четвъртият по големина търговски партньор на ЕС, а държавите — членки на ЕС, заедно представляват най-големият експортен пазар на Африка; като има предвид, че и двата континента са изправени пред общи и взаимосвързани предизвикателства във една все по-сложна геополитическа действителност;
Б.	като има предвид, че Африка е незаменим партньор в усилията за справяне с глобалните предизвикателства —	от осигуряване на устойчив достъп до суровини от критично значение до постигане на напредък в екологичния и цифровия преход, укрепване на световната продоволствена сигурност, подкрепа за един динамичен пазар на труда, предотвратяване на конфликти и укрепване на мира; като има предвид, че демокрацията, правата на човека и принципите на правовата държава са основни ценности както на ЕС, така и на Африканския съюз (АС), а жените и младите хора са ключови двигатели на промяната за демократичното и икономическото бъдеще на Африка; като има предвид, че задълбочаването на сътрудничеството между ЕС и Африка може да отключи споделени възможности за иновации, промишлено развитие, създаване на работни места, човешко развитие, постигането на целите на ООН за устойчиво развитие (ЦУР) и дългосрочен просперитет и на двата континента;
В.	като има предвид, че Споразумението от Самоа[footnoteRef:1] предоставя обновена и модернизирана основа за отношенията между ЕС и групата държави от Африка, Карибите и Тихоокеанския басейн, като целта е да се укрепи техният капацитет за съвместно справяне с тези глобални предизвикателства и да се премине решително към равноправно партньорство, основаващо се на взаимно уважение и споделени интереси; [1:  	ОВ L, 2023/2862, 28.12.2023 г., ELI: http://data.europa.eu/eli/agree_internation/2023/2862/oj.] 

Г.	като има предвид, че Африканската харта за демокрация, избори и управление подчертава значението на свободните и честни избори, както и правата на политическите партии и опозицията; като има предвид, че въпреки напредъка през последните десетилетия, събитията в последно време показват тревожна тенденция на отстъпление от демокрацията;
Д.	като има предвид Програмата на АС до 2063 г. „Африка такава, каквато искаме да бъде“ (Agenda 2063: The Africa We Want) е собственият дългосрочен план на Африка за приобщаващ растеж, регионална интеграция, равенство между половете и устойчиво развитие; като има предвид, че нарастващата глобална ангажираност на Африка отразява нейното нарастващо политическо и икономическо влияние; като има предвид, че това подчертава колко е важно да се постигне партньорство, основано на принципи, прозрачност и взаимни ползи, което подкрепя както африканските, така и европейските приоритети и насърчава дългосрочна стабилност и просперитет;
Е.	като има предвид, че мирът, сигурността и доброто управление са предпоставки за просперитет, но няколко африкански региона — особено тези в условия на нестабилност — продължават да се сблъскват с нестабилност, тероризъм, противоконституционни промени в управлението и хуманитарни кризи; като има предвид, че външни участници разшириха своето въздействие в Африка, особено Китай и Русия, често чрез непрозрачни или принудителни средства, включително кампании за дезинформация и злонамерено влияние;
Ж.	като има предвид, че ЕС е водещият донор на помощ за развитие и хуманитарна помощ в Африка; като има предвид, че световната хуманитарна система е изправена пред безпрецедентна криза с финансирането, като бяха осигурени само 43% от необходимата хуманитарна помощ в размер на 50 милиарда щатски долара, за която призова ООН; като има предвид, че това положение се влоши поради непрекъснатото намаляване на бюджетите за външна помощ от страна на редица основни донори;
З.	като има предвид, че през 2024 г. населението на Африка надхвърли 1,5 милиарда души и се очаква до 2050 г. да достигне 2,5 милиарда, като по-голямата част от хората са на възраст под 30 години; като има предвид, че тази демографска динамика създава както възможности, така и предизвикателства, като налага мащабни инвестиции в образование, заетост, здравеопазване и инфраструктура; като има предвид, че неравенството продължава да бъде една от основните пречки за постигането на ЦУР;
И.	като има предвид, че Африка притежава огромен потенциал за добив на енергия от възобновяеми източници, иновации и устойчиво развитие; като има предвид, че въпреки че допринася в минимална степен за глобалните емисии, континентът се стреми активно към постигане на издръжливост спрямо изменението на климата и екологосъобразен растеж; като има предвид, че съвместното лидерство на ЕС и АС може да ускори справедливия, приобщаващ и устойчив преход;
Й.	като има предвид, че Африканската континентална зона за свободна търговия (AfCFTA) е преобразуващ проект за интеграцията и икономическия суверенитет на Африка, но участието на Африка в световната търговия и инвестиции продължава да бъде ограничено; като има предвид, че подкрепата от ЕС следва да се съсредоточи върху изграждането на капацитет за митническо хармонизиране и готовност на частния сектор, така че да се увеличат максимално ползите от AfCFTA;
К.	като има предвид, че миграцията и мобилността между Африка и Европа са дългогодишни реалности, които пораждат големи предизвикателства и за двата континента и които могат да предложат възможности само ако се разглеждат по правилен и отговорен начин; като има предвид, че ЕС и Африка имат общ интерес от създаването на дългосрочни и взаимноизгодни партньорства, които допринасят за икономическото развитие и стабилността в Африка, като същевременно разглеждат опасенията на Европа по отношение на незаконната миграция, сигурността, управлението на границите и борбата срещу тероризма; като има предвид, че тези партньорства, независимо дали са съсредоточени изключително върху миграцията или с по-широк обхват, в основата на който е миграцията, трябва да включват ясни отговорности и ангажименти, да засилят сътрудничеството за предотвратяване на незаконната миграция, разбиване на мрежите за контрабанда, подобряване на връщанията и укрепване на управлението на границите, както и да помогнат за справянето с първопричините за незаконната миграция в държавите на произход и транзитно преминаване;
Л.	като има предвид, че през 2025 г. се отбелязва 25-ата годишнина от официалното партньорство между Африка и ЕС, което предоставя историческа възможност за подновяване и укрепване на отношенията и за постигане на равностойно партньорство с оглед на следващото поколение;
М.	като има предвид, че Програмата на ООН до 2030 г. за устойчиво развитие и Програмата на АС до 2063 г. предоставят общ компас за партньорството и следва да направляват програмирането в рамките на действащия Инструмент за съседство, сътрудничество за развитие и международно сътрудничество (ИССРМС) — Глобална Европа и стратегията за Global Gateway, с акцент върху прозрачността, приобщаващото участие и измеримите резултати;
Н.	като има предвид, че всички форми на сътрудничеството за развитие следва да се основават на принципите за ефективност на помощта; като има предвид, че прилагането на Споразумението от Самоа и стратегията за Global Gateway трябва да бъде в съответствие с Програмата на АС до 2063 г. и да отстоява принципите на равенство, взаимна отчетност и ангажираност на Африка във всички направления на сътрудничеството;
О.	като има предвид, че продължаващата криза с държавния дълг в Африка се задълбочи през последното десетилетие; като има предвид, че в условията на геополитически сътресения и нарастващи лихвени проценти съотношението на публичния дълг към БВП на Африка се удвои между 2010 и 2022 г., като се увеличи от 32,7 на 65%;
П.	като има предвид, че ЕС многократно потвърди ангажимента си за насърчаване и защита на религиозната свобода в световен мащаб и предприе стъпки за борба с религиозното преследване и нетърпимостта в различни части на света;
Р.	като има предвид, че Парламентът многократно е призовавал за засилване на международните усилия за борба с религиозното преследване и за подвеждане под отговорност на лицата, извършващи нападения срещу малцинствени общности;
Ново стратегическо партньорство между равнопоставени
1.	призовава за обновено и ориентирано към бъдещето партньорство между ЕС и Африка, изградено върху взаимно уважение, споделени интереси и разбирането, че двата континента се нуждаят един от друг и заедно са по-силни; отбелязва, че във време на променяща се геополитическа динамика и нарастваща несигурност в световен мащаб, включително засилващ се екстремизъм и съкращения на разходите за развитие и хуманитарна помощ, по-тясното сътрудничество между ЕС и Африка е по-важно от всякога; подчертава, че истинското партньорство въз основа на съвместни многостранни действия е най-ефективният начин за изкореняване на бедността и насърчаване на мира, просперитета, демокрацията, правата на човека, принципите на правовата държава, устойчивата търговия и човешкото развитие; отново потвърждава, че изпълнението на Програмата на ООН до 2030 г. и на ЦУР трябва да служи като общ ориентир за подновеното партньорство между ЕС и Африка;
2.	призовава ЕС да засили конкретните си действия, стратегическата си комуникация и видимостта си в Африка, като ясно демонстрира осезаемите ползи от партньорството между ЕС и АС, което се основава на взаимно уважение, прозрачност и устойчивост; подчертава значението на прозрачния, основан на ценности ангажимент, за разлика от влиянието на външни сили, сред които Китай и Русия, чиито непрозрачни финансови дейности и дейности, свързани със сигурността и дезинформацията, заплашват да подкопаят суверенитета, стабилността и демократичното управление в Африка; подчертава, че ЕС трябва да демонстрира своята позиция по-ефективно чрез съгласувана дипломация, видими инвестиции и по-тясна координация между Комисията, Европейската служба за външна дейност (ЕСВД), Парламента и държавите членки, за да говори с единен европейски глас;
3.	подчертава, че е важно да бъде институционализирано парламентарното измерение на бъдещите срещи на високо равнище между ЕС и АС като неразделна част от тяхната рамка, за да се осигурят представителство на гражданите, публичен надзор и демократичен принос към разискванията и резултатите от партньорството; подкрепя усилията за съживяване на съвместния парламентарен диалог между Европейския парламент и Панафриканския парламент като форум за демократичен диалог и надзор; насърчава редовните тематични срещи между парламентарните комисии от двата континента, за да се осигури отчетност в рамките на партньорството;
4.	призовава 22-те държави — членки на ЕС, и 66-те африкански партньори, които все още не са ратифицирали Споразумението от Самоа, да го направят незабавно, за да се премине от временно прилагане към пълноценно влизане в сила;
5.	настоятелно призовава Комисията да извършва без изключение задълбочени оценки на въздействието и да провежда консултации със заинтересованите лица, включително с африкански партньори, които са пряко засегнати от законодателството на ЕС, както и да основава предложенията си на наличните факти; поема ангажимент да се консултира с африканските партньори при предстоящо приемане на законодателство на ЕС;
Мир, сигурност и глобално управление
6.	отново потвърждава, че устойчивият мир е предпоставка за развитието и просперитета; подкрепя ръководените от Африка усилия за опазване на мира в рамките на Африканската архитектура за мир и сигурност и приветства подкрепата от ЕС чрез Европейския механизъм за подкрепа на мира; призовава за предвидимо финансиране на операциите с мандат от АС, включително чрез вноски на държавите — членки на ООН; подчертава, че сътрудничеството трябва да е в съответствие с международното право, да защитава гражданските лица и да насърчава реформата на управлението; изразява дълбока загриженост във връзка с разпространението на конфликти, джихадистки тероризъм, военни преврати и разпадане на държави, отстъпление от демокрацията и насилствения екстремизъм в различни части на Африка; призовава за всеобхватен подход, който да съчетава отбрана, изграждане на мира, мерки за сигурност, предотвратяване, дерадикализация и социално-икономическо развитие;
7.	изразява дълбока загриженост във връзка с влошаващото се положение със сигурността и хуманитарната ситуация в региона Сахел, по-специално Мали, Нигер и Буркина Фасо, където големи райони остават под контрола на въоръжени групировки, а гражданското население е изправено пред мащабно разселване и продоволствена несигурност; подчертава, че кризата се разпространява и в демокрациите по крайбрежието на Западна Африка и след оттеглянето на международните мисии създава опасен вакуум във властта; осъжда дестабилизиращата стратегия на Русия в региона, включително нейното решение да интегрира групата „Вагнер“ в ръководения от правителството „Африкански корпус“, операциите ѝ за дезинформация и хищническите практики на придобиване на ресурси; отбелязва, че зависимостта на военните хунти от подобна подкрепа не успя да стабилизира положението и даде възможност на терористичните групи да възвърнат позициите си; изразява съжаление, че военната мисия на ЕС в подкрепа на обучението на въоръжените сили на Мали, мисията на ЕС за военно партньорство в Нигер и мисията на ЕС за изграждане на капацитет в Нигер, както и други международни мисии не постигнаха траен мир; призовава за основана на доказателства задълбочена оценка на мандатите, ролите и политиките и за основно преразгледана, интегрирана стратегия на ЕС за общата политика за сигурност и отбрана за региона Сахел, която да е съгласувана с политиката за развитие и поддържана от Европейския механизъм за подкрепа на мира; дава приоритет на хуманитарния достъп и на защитата на гражданското население и обвързва предоставянето на помощ от страна на ЕС в областта на сигурността с пълното зачитане на международното хуманитарно право и правото в областта на правата на човека; призовава за координирани, принципни действия на ЕС и АС, основани на демокрацията, правата на човека и принципите на правовата държава, които да включват мерки за противодействие на чуждестранното манипулиране на информация и вмешателство, за разрушаване на икономиките, поддържани с незаконни ресурси, и престъпните дейности, които финансират въоръжени групировки, и за инвестиране в управлението, предоставянето на услуги и местните икономически възможности за справяне със структурните причини за нестабилност;
8.	изразява дълбока загриженост във връзка с продължаващото насилие, политическата нестабилност и хуманитарните кризи в редица части на Африка; припомня по-специално опустошителния конфликт в Судан, където сраженията между суданските въоръжени сили и силите за бърза подкрепа доведоха до масови жертви сред гражданското население, разселване и масови нарушения на правата на човека; решително осъжда всички жестокости, включително целенасочените нападения срещу гражданското население и използването на сексуално насилие като средство за водене на война, и призовава за пълна отговорност и безпрепятствен хуманитарен достъп; приветства регионалните и ръководените от ООН дипломатически усилия и насърчава ЕС да задълбочи координацията с АС и съседните държави в подкрепа на преговорите за прекратяване на огъня и приобщаващото изграждане на мира; отбелязва със загриженост продължаващата уязвимост и липсата на национално помирение в Либия, чиято нестабилност продължава да оказва въздействие както върху африканската, така и върху европейската сигурност; настоятелно призовава за подновяване на ангажимента на ЕС — в тясно сътрудничество с ООН — за да се допринесе за единен политически процес, прозрачни избори и оттегляне на чуждестранните наемници; приветства приноса на мисията на ЕС за предоставяне на военна помощ на Мозамбик за възстановяване на сигурността в Кабо Делгадо, като същевременно подчертава необходимостта от включване на правата на човека, издръжливостта на общностите и принципите на добро управление, за да се осигурят трайна стабилност и доверие на местно равнище; подчертава ролята на мисията на ЕС за изграждане на капацитет в Сомалия по отношение на укрепването на капацитета на сомалийската полиция, както и на морската сигурност и принципите на правовата държава; призовава за по-тясна координация с международните партньори и за интегриране на работата на мисията в по-широките усилия на ЕС за укрепване на управлението, правосъдието и способността за противодействие на тероризма в Африканския рог; продължава да е разтревожен от положението в Етиопия, включително в региона Тиграй, където се съобщава за тежки нарушения на правата на човека; призовава органите на Етиопия да гарантират неограничен хуманитарен достъп, да провеждат истински национален диалог и да отстояват принципите на правовата държава и основните свободи; подчертава, че целият ангажимент на ЕС в ситуации на конфликт и в преходни условия трябва да насърчава демокрацията, отговорността и ангажираността на Африка, като осигурява координация с АС и регионалните инициативи за насърчаване на помирението, стабилността и устойчивото развитие на целия континент;
9.	призовава ЕС да увеличи усилията си за насърчаване на мир, сигурност и стабилност на африканския континент; призовава за предвидимо и дългосрочно финансиране на мироопазващи операции с мандат от АС, включително чрез вноски на държавите — членки на ООН, в съответствие с Резолюция 2719 (2023) на Съвета за сигурност на ООН; подчертава необходимостта от постоянно представителство на Африка в Съвета за сигурност на ООН; подкрепя ръководените от Африка мироопазващи операции и посредническите усилия в рамките на Африканската архитектура за мир и сигурност;
10.	призовава Съвета и Комисията да разширят сътрудничеството между ЕС и Африка в областта на сигурността и отбраната, включително чрез създаване на ефективен съвместен капацитет за борба с тероризма, насилствения екстремизъм и външната намеса, особено в нестабилните държави; подчертава, че това сътрудничество трябва да допълва и укрепва ръководените от африканските държави усилия в рамките на Африканската архитектура за мир и сигурност и да зачита изцяло международното право, демократичния надзор и принципите на равнопоставено партньорство; подчертава, че действията за борба с тероризма трябва да зачитат изцяло международното хуманитарно право и международното право в областта на правата на човека; подкрепя програмите на ЕС за издръжливост на общностите, ангажираност на жените и младите хора и възстановяване след конфликти; настоятелно призовава както ЕС, така и АС, да прилагат Програмата на ООН за жените, мира и сигурността и Програмата на ООН за младежта, мира и сигурността, като гарантират равноправно участие в процеса на вземане на решения;
11.	приветства неотдавнашното мирно споразумение между Руанда и Демократична република Конго (ДРК), но продължава да е дълбоко загрижен поради продължаващото насилие и несигурността в източната част на ДРК, и по-специално в Северно Киву и Итури; призовава ЕС да играе активна и координирана роля в подкрепа на осъществяването на мирния процес, като се съсредоточи върху засилването на приобщаването и участието на жените, хуманитарния достъп и защитата на гражданското население; подчертава, че за да се постигне трайна стабилност, трябва да се предприемат действия във връзка с икономическите измерения на конфликта, в т.ч. незаконната експлоатация на природни ресурси и суровини, и трябва да се гарантира правосъдие за жертвите на военни престъпления, включително на свързано с конфликти сексуално насилие; настоятелно призовава Комисията и Съвета незабавно да прекратят меморандума за разбирателство между ЕС и Руанда относно устойчиви вериги за създаване на стойност в сектора на суровините, докато Руанда не докаже, че прекратява намесата си и износа на полезни изкопаеми, добити от райони, контролирани от паравоенната групировка M23; призовава всички участници да повишат прозрачността и ефективно да забранят навлизането на всички „кървави“ полезни изкопаеми в ЕС; призовава ЕС да насърчава отговорното снабдяване, прозрачността във веригите на доставки и инвестициите в добавяне на стойност в Демократична република Конго и региона на Големите африкански езера;
12.	подчертава жизненоважното значение на демокрацията и свободните и честни избори, тъй като те са единственият начин да се гарантира истинска отчетност и истинско представителство на интересите и приоритетите на хората; призовава за засилено сътрудничество в областта на наблюдението на избори и изграждането на демокрация, в партньорство с АС и регионалните организации; призовава за предоставяне на специално финансиране за местни жени медиатори и миротворци, млади миротворци и организации на гражданското общество; отново потвърждава съществената роля на жените и младите хора в изграждането на мира и управлението;
13.	припомня, че християните са най-преследваната религиозна общност в света; отбелязва с особена загриженост положението на християните в региона на Сахел;
14.	подчертава, че църквите са жизненоважни доставчици на основни социални услуги в Африка; призовава Комисията да включи тези партньори в изпълнението на програмите на ЕС; призовава в този контекст Комисията и ЕСВД да насърчават диалога с църквите в държавите партньори;
15.	изразява загриженост относно нарастващото политическо влияние на Китай в Африка и разширяването на неговите глобални инициативи, включително инициативата „Един пояс, един път“; отбелязва, че въпреки че тези проекти са мобилизирали значителни инвестиции, те често не са прозрачни и могат да създадат икономически зависимости; призовава ЕС да увеличи усилията си за предлагане на основана на ценности и прозрачна алтернатива, основана на ангажираност на местно равнище, лоялна конкуренция и взаимна полза; призовава ЕС да засили своята стратегическа комуникация и видимост, да насърчава съвместни проекти на АС и ЕС в областта на инфраструктурата, цифровизацията и иновациите и да подкрепя независимите медийни и образователни инициативи за демонстриране на дългосрочните предимства на съвместния модел на партньорство между ЕС и АС; признава стратегическото значение на суровините от изключителна важност както за Африка, така и за Европа, и подчертава, че сътрудничеството в тази област трябва да се основава на взаимна полза, прозрачност и устойчивост; призовава за укрепване на издръжливостта на Европа чрез диверсификация с цел избягване на прекомерните зависимости чрез партньорства, които насърчават отговорното минно дело, добавянето на стойност на местно равнище и развитието на умения; подчертава, че инициативите в рамките на пакета за инвестиции Африка-Европа по линия на Global Gateway следва да насърчават устойчиви, справедливи и екологично отговорни вериги на доставки, като гарантират, че сътрудничеството в областта на ресурсите допринася за устойчивия и приобщаващ растеж и икономическата диверсификация в африканските държави;
Устойчиво развитие и растеж, търговия и инфраструктура
16.	подкрепя пълното реализиране на AfCFTA като двигател на континенталната интеграция и призовава ЕС да предоставя техническа и финансова помощ за нейните институции, митническо хармонизиране и готовност на частния сектор;
17.	подчертава централната роля на Инструмента за съседство, сътрудничество за развитие и международно сътрудничество – Глобална Европа като основната рамка на ЕС за външно финансиране в подкрепа на сътрудничеството с Африка; подчертава, че ефективното използване на Инструмента за съседство, сътрудничество за развитие и международно сътрудничество – Глобална Европа и неговия приемник е от съществено значение за гарантиране на съгласуваност между приоритетите на политиката, инвестициите по линия на Global Gateway и инициативите на „Екип Европа“, както и за гарантиране на прозрачност, отчетност и измерими резултати в действията на ЕС за развитие, а също така и за изпълнение на задълженията по Договора за ЕС, включително насърчаване на изкореняването на бедността, устойчивото развитие, международното сътрудничество и правата на човека;
18.	призовава държавите членки да извършат задълбочена оценка на недостатъците в предишните си подходи към сътрудничеството за развитие и външната помощ за Африка и да преразгледат и адаптират стратегиите си за Африка с цел насърчаване на устойчив просперитет на континента и постигане на действително взаимноизгодни партньорства; подчертава, че е важно да се гарантира съгласуваност на политиките за развитие (PCD) във всички външни политики на ЕС, като се вземат предвид опасенията, свързани с търговията, миграцията, климата и сигурността; подчертава значението на мрежата на Парламента за съгласуваност на политиките за развитие за постигането на по-добро съгласуване на външните политики на ЕС; подчертава, че официалната помощ за развитие (ОПР) продължава да бъде абсолютно необходима в най-слабо развитите държави, държавите с ниски доходи и нестабилните държави; призовава държавите членки да поддържат и ускорят напредъка към постигане на дългогодишната цел на ООН за разпределяне на 0,7% от брутния национален доход (БНД) за ОПР и да увеличат дела, насочен към най-слабо развитите държави, в съответствие с ангажиментите на ЕС и международните ангажименти; насърчава проучването на иновативни и правно обосновани инструменти за финансиране, включително доброволно преразпределяне на специалните права на тираж на Международния валутен фонд, когато това е осъществимо, и използването на структурирани и прозрачни суапове на дълг срещу действия в областта на климата или дълг за развитие с цел укрепване на финансирането за адаптиране към изменението на климата и устойчивост; призовава Комисията и държавите членки да вземат предвид интересите на най-отдалечените региони при подписването на споразумения с африканските държави;
19.	изразява дълбока загриженост относно нарастващата тежест на дълга, пред която са изправени много африкански държави; призовава ЕС и други относими партньори да подкрепят цялостното преструктуриране на дълга и реформата на световната финансова архитектура, за да се гарантират по-справедливи условия и прозрачност;
20.	признава усилията за по-голяма съгласуваност на външната дейност на ЕС чрез инструмента „Глобална Европа“ и стратегията Global Gateway, като същевременно подчертава, че гъвкавостта трябва да бъде съчетана с предсказуемост, отчетност, прозрачност и парламентарен контрол; призовава Комисията, ЕСВД, Съвета и държавите членки да гарантират, че пакетът за инвестиции Африка-Европа по линия на Global Gateway осигурява осезаеми резултати чрез привеждане на проектите в съответствие с африканските приоритети, предотвратяване на неустойчив дълг, подкрепа за изкореняването на бедността и насърчаване на човешкото развитие в съответствие с ЦУР и задълженията по Договорите; признава, че широкомащабните инвестиционни инициативи сами по себе си не могат да се справят със сложните реалности на нестабилните и засегнати от конфликти условия, нито с уязвимостта на най-слабо развитите и силно задлъжнелите държави; поради това призовава за специална стратегия на ЕС за ангажираност в нестабилен контекст в рамките на бъдещия инструмент „Глобална Европа“, която да включва политическия диалог, изграждането на мира, хуманитарната помощ и действията за развитие, като същевременно подчертава необходимостта от заделена хуманитарна помощ в следващата многогодишна финансова рамка; подчертава необходимостта от подобряване на видимостта и координацията на финансираните от ЕС проекти чрез по-силни делегации на ЕС и истински партньорства със заинтересованите страни от Африка;
21.	отбелязва с дълбока загриженост широко разпространените доказателства за незаконен добив и контрабанда на полезни изкопаеми и произтичащото от това въздействие върху стабилността и развитието на богатите на ресурси региони; припомня връзките между минния добив и нарушенията на правата на човека, влошаването на състоянието на околната среда, заграбването на земи и ожесточените конфликти;
22.	призовава за създаването на специален пакт за индустриализация между ЕС и Африка под съвместната егида на АС, ЕС и регионалните банки за развитие, за да се мобилизира публичен и частен капитал, който да гарантира, че Африка е не само източник на суровини, но и център за преработка, производство и иновации; подчертава, че тази инициатива ще бъде осезаем израз на партньорство между равни, насърчаващо дългосрочния растеж и устойчивите вериги за създаване на стойност на двата континента; изразява своята загриженост относно оттеглянето на Агенцията на САЩ за международно развитие (USAID) и намаляването на нейните програми, което създаде значителен недостиг на финансиране в основни услуги; призовава Комисията и държавите членки да приведат програмирането на Инструмента за съседство, сътрудничество за развитие и международно сътрудничество – Глобална Европа и „Екип Европа“ в съответствие с официално договорените и минималните цели за разходите за Африка на юг от Сахара и тематичните програми, както и да използват тези инструменти за бързо преодоляване на недостига на финансиране, когато е целесъобразно, като отдават приоритет на изкореняването на бедността, здравеопазването, равенството между половете, образованието, продоволствената сигурност и адаптирането към изменението на климата в най-уязвимите африкански държави; подчертава, че основаният на нуждите характер на хуманитарната помощ изисква заделено финансиране, различно от друго финансиране на външната дейност; подчертава значението на тесния и равнопоставен диалог между САЩ, ЕС и АС, за да се осъществят съвместните цели за насърчаване на демокрацията, развитието и просперитета в Африка и за преразглеждане на политиката на „мир за ресурси“;
Инвестиране в жените, младите хора, човешкото развитие и мобилността
23.	подчертава, че африканските млади хора трябва да бъдат в основата на подновеното партньорство между ЕС и Африка; подчертава, че партньорството между ЕС и АС служи като възможност за африканските правителства да предоставят възможности, включително създаване на работни места за техните граждани и че ЕС може да подпомага и подкрепя такива ръководени от Африка усилия; подчертава, че сближаването на младите хора от двата континента чрез по-голямо взаимно разбирателство и по-силни връзки е от съществено значение за трайното и равноправно партньорство; призовава за укрепване на програмите за обмен на студенти и за научни изследвания; подкрепя засиленото участие на европейски студенти в програми за обмен с африкански университети; освен това призовава за по-голяма подкрепа за африканските университети, професионални институти и ръководени от млади хора инициативи за укрепване на уменията, иновациите и обмена;
24.	призовава за създаване на специален фонд за младежки иновации Африка-ЕС за финансиране на стартиращи предприятия и общностни проекти, ръководени от млади предприемачи;
25.	признава, че миграцията е споделена реалност, която поражда големи предизвикателства и за двата континента и която може да предложи възможности само ако към нея се подходи по правилен и отговорен начин; призовава ЕС и неговите държави членки да продължат да развиват и прилагат стратегически и съобразени с конкретните нужди партньорства с африканските държави, независимо дали са посветени на миграцията или с по-широк обхват, в основата на който е миграцията, въз основа на споделени интереси и измерими ангажименти в областта на управлението на границите, връщането и обратното приемане, както и борбата срещу незаконната миграция, контрабандата на мигранти, трафика на хора и тероризма; призовава по-специално за засилено сътрудничество с държавите на произход и транзитно преминаване с цел предотвратяване на незаконната миграция, разбиване на мрежите за контрабанда и подобряване на връщанията, както и за задълбочаване на сътрудничеството в областта на сигурността и борбата с тероризма; подчертава, че това сътрудничество трябва да допринася за дългосрочна стабилност и взаимноизгодни резултати за двата континента;
26.	призовава ЕС и АС да отстояват и насърчават правата на жените и равенството между половете, да гарантират достъпа до образование и осъществяването на сексуалното и репродуктивното здраве и права, да насърчават пълноценното, равноправно и съдържателно участие на жените в процеса на вземане на решения и на пазара на труда и да се борят с основаното на пола насилие и вредните практики; отново заявява, че равенството между половете и овластяването на жените са предпоставки за приобщаващ растеж и устойчиво развитие; призовава ЕС да осигури специално финансиране за програмите за равенство между половете в съответствие със своя Трети план за действие относно равенството между половете; призовава за амбициозни цели за финансиране с цел постигане на напредък по ЦУР 5 относно равенството между половете и овластяване на ръководените от жени отговори;
27.	подчертава значението на борбата с нарушенията на правата на жените в Африка, особено гениталното осакатяване на жени;
28.	подчертава, че здравната сигурност е общо глобално предизвикателство, и изразява загриженост, че значителните бюджетни съкращения в сектора заплашват да унищожат десетилетия напредък в световното здравеопазване, като излагат милиони човешки животи на риск; приветства подкрепата на ЕС за африканските центрове за контрол и профилактика на заболяванията, за центровете за производство на ваксини и за Африканската агенция по лекарствата; подчертава жизненоважната роля на ЕС за финансирането на животоспасяващи здравни програми, включително превенция и лечение на ХИВ и СПИН, както и програми за сексуално и репродуктивно здраве; призовава да бъде продължено сътрудничеството в областта на подготвеността за пандемии, местното фармацевтично производство и всеобщото здравно осигуряване;
Климат, околна среда и многостранно сътрудничество
29.	призовава за съвместен напредък по отношение на африканския единен пазар на електроенергия, трансграничните междусистемни връзки и устойчивата урбанизация; призовава ЕС да предостави своя справедлив дял от финансирането на борбата с изменението на климата за адаптиране към изменението на климата и смекчаване на последиците от него в Африка, като подкрепя инициативи като Великата зелена стена и NaturAfrica, които съчетават опазването на околната среда с работните места и развитието на селските райони; признава изменението на климата като общо предизвикателство и възможност за сътрудничество между Африка и ЕС; приветства инициативата за зелена енергия между Африка и Европа за осигуряване на капацитет от 50 GW енергия от възобновяеми източници и достъп до електроенергия за 100 милиона души до 2030 г.;
30.	призовава за по-решителни действия на АС и ЕС и за съвместно застъпничество на заседанията на Конференцията на страните (COP), за да се гарантира справедливо финансиране на борбата с изменението на климата, трансфер на технологии и финансиране за Фонда за загуби и щети; подчертава, че всички основни източници на емисии на парникови газове, включително членовете на Г-20, трябва да ръководят изпълнението на Парижкото споразумение; приветства постоянното членство на Африка в Г-20 и подкрепя по-голямото представителство на Африка в глобалното управление; предлага АС и ЕС да установят годишен диалог на високо равнище относно климата и устойчивостта с цел наблюдение на напредъка и съгласуване на политиките в областта на енергетиката, биологичното разнообразие и опазването на околната среда;
Следващи стъпки
31.	Приветства провеждането на седмата среща на най-високо равнище между ЕС и АС в Луанда като значителна възможност за африканските и европейските лидери да потвърдят отново своя ангажимент към партньорството между ЕС и АС; призовава участниците да се възползват от тази възможност, за да обявят измерими ангажименти за следващите пет години, по-специално чрез приемането на съвместен план за действие за периода 2025—2030 г., пътна карта за удвояване на търговията и инвестициите между Африка и ЕС до 2030 г., ,както и обновена съвместна рамка относно цифровата трансформация и партньорствата в областта на зелената енергия;
32.	настоятелно призовава Комисията и ЕСВД да установят ежегодни диалози на високо равнище с Комисията на АС и регионалните икономически общности в четири приоритетни области: мир и сигурност, търговско и икономическо сътрудничество, миграция и мобилност, както и устойчивост и действия в областта на климата, за да се извърши оценка на приоритетите на партньорството, да се наблюдава изпълнението и да се допринесе както за процеса на срещата на високо равнище между АС и ЕС, така и за многогодишната финансова рамка на ЕС; предлага консултациите между АС и ЕС да бъдат институционализирани всяка година на равнище министри и високопоставени служители, като се гарантира непрекъсната координация, отчетност и адаптивно разработване на политиките;
33.	подчертава значението на укрепването на парламентарното измерение на партньорството между Африка и Европа; призовава за организирането на среща преди срещата на високо равнище между членовете на Европейския парламент и членовете на Панафриканския парламент, за да се гарантира, че гласовете на избраните представители от двата континента спомагат за оформянето на дневния ред, приоритетите и резултатите от предстоящата среща на най-високо равнище между ЕС и АС; подчертава, че подобен диалог ще засили демократичната легитимност, ще насърчи взаимното разбирателство и ще гарантира, че заключенията от срещата на най-високо равнище отразяват опасенията и стремежите на гражданите в цяла Африка и Европа; подчертава също така значението на пълноценното участие на гражданското общество в партньорството и на срещите на най-високо равнище; приветства решението на Европейския парламент да открие офис в Адис Абеба, за да следи отблизо дейностите и процесите на вземане на решения на АС и на неговия Панафрикански парламент;
34.	призовава своя председател да покани африканските държавни ръководители да се обръщат по-редовно към Парламента, като гарантират балансирано географско представителство и насърчават по-задълбочен политически диалог между двата континента;
°
°     °
35.	възлага на своя председател да предаде настоящата резолюция на председателя на Европейския съвет, председателя на Комисията, заместник-председателя на Комисията / върховен представител на Съюза по въпросите на външните работи и политиката на сигурност, Съвета, Комисията на Африканския съюз, Панафриканския парламент, правителствата и парламентите на държавите — членки на ЕС, правителствата и парламентите на държавите — членки на Африканския съюз, както и на генералните секретари на ООН и на Организацията на държавите от Африка, Карибите и Тихоокеанския басейн.

